Broj: 711-I-1482-M-277/22-02-17

Zagreb, 27. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Ivana Plačka, direktora trgovačkog društva Tehnološko-inovacijski centar Međimurje d.o.o.,** za davanjem mišljenja Povjerenstva,na 173. sjednici održanoj dana 27. svibnja 2022.g. daje sljedeće

**MIŠLJENJE**

1. **Obveznik Ivan Plačko, direktor trgovačkog društva Tehnološko-inovacijski centar Međimurje d.o.o.,** **ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI/21-a.**
2. **Ukoliko bi obveznik, uz dužnost direktora trgovačkog društva iz točke I. izreke, kao zaposlenik društva 8 do 10 sati tjedno obavljao druge poslove te bi isto bilo navedeno u njegovom ugovoru o radu, mogao bi temeljem obavljanja ovih poslova ostvarivati primitke iz točke I. izreke, jer se tada ne bi radilo o zabranjenoj dodatnoj naknadi za poslove obnašanja javne dužnosti.**
3. **Obveznik Ivan Plačko, direktor trgovačkog društva Tehnološko-inovacijski centar Međimurje d.o.o., može za vrijeme obnašanja navedene dužnosti biti član Upravnog vijeća ustanove Razvojno-edukacijski centar za metalsku industriju - Metalska jezgra Čakovec, kao pravne osobe od posebnog interesa za Međimursku županiju, ukoliko već nije član upravnog vijeća druge dvije ustanove od posebnog interesa, ali bez prava na naknadu u ovoj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je obveznik Ivan Plačko, direktor trgovačkog društva Tehnološko-inovacijski centar Međimurje d.o.o. U knjigama ulazne pošte Povjerenstva zahtjev je zaprimljen 19. svibnja 2022. pod poslovnim brojem 711-U-5372-M-277/22-01-3, povodom kojeg se vodi predmet broj M-277/22.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona, stoga je Ivan Plačko povodom obnašanja dužnosti direktor trgovačkog društva Tehnološko-inovacijski centar Međimurje d.o.o., kojem je jedini osnivač Međimurska županija, obveznik u smislu navedenog Zakona.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da je Smjernicom Povjerenstva Broj: 711-I-134-R-34/22-01-17 od 31. siječnja 2022. navedeno što se smatra zabranjenom dodatnom naknadom. Nadalje navodi da je na četverogodišnji mandat direktora trgovačkog društva Tehnološko-inovacijski centar Međimurje d.o.o. imenovan 1. kolovoza 2020. godine temeljem provedenog javnog natječaja, ali da je i prije imenovanja na ovu dužnost u aktualnom mandatu obnašao dužnost direktora istog trgovačkog društva u dva prethodna mandata.

Obveznik navodi da je na prvi četverogodišnji mandat direktora odabran temeljem provedenog javnog natječaja te da je ugovor o radu na neodređeno potpisan 30. prosinca 2011., kao i da je navedeno trgovačko društvo osnovano izjavom o osnivanju od 16. prosinca 2011. Na drugi četverogodišnji mandat direktora imenovan je 1. kolovoza 2016. nakon provedenog javnog natječaja te je nastavio istu obnašati bez prekida radnog odnosa, a ne treći je mandat imenovan 2020. temeljem svojih stručnih kompetencija, obrazovanja, iskustva i rezultata rada.

Ističe da je zajedno sa timom zaposlenika, u obnašanju dužnosti direktora stvarao uvjete za početak rada i daljnji razvoj društva u prepoznatljivu, održivu te jednu od najkvalitetnijih poduzetničkih potpornih institucija u Republici Hrvatskoj.

U zahtjevu obveznik navodi da je od prvog mandata zaposlen temeljem ugovora o radu na neodređeno te da mu sukladno navedenom pripadaju sva prava iz radnog odnosa kao i ostalim zaposlenicima, koja su definirana Pravilnikom o radu i posebnim odlukama trgovačkog društva Tehnološko-inovacijski centar Međimurje d.o.o. Napominje da osim direktorskih odgovornosti upravljanja i zastupanja navedenog trgovačkog društva obavlja i operativne poslove na pripremi i provedbi projekata za klijente,samo trgovačko društvo te za poslovne partnere, te da po potrebi obavlja druge operativne poslove, kao što su organizacija i vođenje edukacija, savjetovanja, promocije i ostale poslove, koji nisu isključivo upravljačke prirode.

Obveznik naglašava da je svojim vodstvom i operativnim radom, zajedno sa svojim kolegama, razvio navedeno trgovačko društvo u samoodrživu organizaciju koju osnivač financira sa samo 13% ukupnih prihoda (podatak za 2021.) i za točno definirane usluge, u kojima je trgovačko društvo Tehnološko-inovacijski centar Međimurje d.o.o. podugovaratelj, uz izdavanje računa na koje se plaća porez na dodanu vrijednost, dok sve ostale prihode ostvaruje pružanjem usluga na tržištu ili za provedbu konkretnih projekata, bez dobivanja dotacija iz državnog proračuna, odnosno iz proračuna Međimurske županije.

Također napominje kako je navedenom Smjernicom stavljen u isti položaj kao i primjerice, zastupnici u Hrvatskom saboru, ministri, župani, gradonačelnici, općinski načelnici, što su političke funkcije, dok se direktor TICM-a bira nakon provedenog javnog natječaja, te se radi o profesionalnoj funkciji, a pritom nema pravo na koristi na koje imaju pravo neki drugi obveznici ZSSI/21-a, slijedom čega iznosi stav da se ne mogu sve odredbe navedenog Zakona na jednaki način primjenjivati na njega. Također iznosi da se ovakvom primjenom ZSSI/21-a dovodi u pitanje mogućnost budućeg imenovanja stručnih osoba, te da se Smjernicom destimulira najkvalitetnije potencijalne kandidate za javljanje na natječaje za vodeće funkcije u trgovačkim društvima u vlasništvu jedinica lokalne samouprave, s obzirom da ne bi imali pravo na regres, božićnicu, jubilarnu nagradu, dar za djecu i ostala prava utvrđena za sve zaposlenike Pravilnikom o radu ili posebnim odlukama.

Navodi da je ujedno član Upravnog vijeća ustanove Razvojno-edukacijski centar za metalsku industriju - Metalska jezgra Čakovec, koja je od posebnog značaja za Međimursku županiju te da je jedan od ključnih članova tima inicijalne ideje za osnivanje iste prije desetak godina, osiguranje uvjeta za financiranje te pokretanje njezina operativnog djelovanja. Navodi da je u navedeno upravno tijelo imenovan nakon osnivanja ustanove na konstituirajućoj sjednici održanoj 15. studenoga 2018. te da je do donošenja Smjernica imao pravo na naknadu koje mu je Smjernicama ukinuto, zbog čega će istu funkciju obavljati volonterski.

Ističe da svrha ZSSI/21 treba biti smanjivanje mogućnosti nastanka sukoba privatnog i javnog interesa, ali da mu nije jasno kako se to postiže zabranom primitka dodatnih naknada direktoru trgovačkog društva, slijedom čega traži mišljenje Povjerenstva postoji li način da i nadalje koristi prava kao i ostali zaposlenici te na koji način bi to pravo mogao ostvarivati.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 18. stavkom 1. ZSSI/21-a propisano je da obveznici ne mogu biti članovi upravnih vijeća ustanova odnosno nadzornih odbora izvanproračunskih fondova. Stavkom 2. istog članka Zakona propisano je da iznimno od stavka 1. ovoga članka, obveznici mogu biti članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Sukladno članku 18. stavku 4. ZSSI/21-a, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Smjernica Povjerenstva od 31. siječnja 2022. donesena je povodom presude Visokog upravnog suda Republike Hrvatske, poslovni broj: Usž-4335/19-3 od 14. listopada 2021., kojom sud tumači da se prigodne nagrade do propisanog iznosa, božićnica i regres za godišnji odmor ne smatraju plaćomdužnosnika u smislu odredbe članka 4. stavka 1. ZSSI/11-a, već primitcima dodatnih naknada za poslove obnašanja javnih dužnosti zabranjenih člankom 7. točkom d) ZSSI/11-a.

U navedenoj presudi sud obrazlaže da primanje isplata dodatnih naknada predstavlja povredu zabrane propisane člankom 7. točkom d) ZSSI/11-a tumačeći da se na radno-pravni status dužnosnika primjenjuju i odredbe ZSSI/11-a, te da zaključenje ugovora o radu dužnosnika s tijelom javne vlasti ne isključuje od primjene odredbu članka 7. točke d) ZSS/11-a.

Radi se u svim primicima koji se ostvaruju uz primanje plaće za obnašanje javne dužnosti, a ne predstavljaju stvarne troškove za njezino obnašanje ili druge jednokratne primitke, već dodatnu naknadu.

S obzirom da su odredbe ZSSI/11-a na istovjetan način u članku 4. stavku 1., odnosno članku 7. točki d) propisivale što se smatra plaćom dužnosnika kao i zabranu primitka dodatne naknade na koji je to propisano u članku 5. stavku 1. točki 2. ZSSI/21-a te u članku 7. točki d) ZSSI/21-a, obrazloženje iz ove presude primjenjuje se u cijelosti na obveznike iz članka 3. ZSSI/21-a.

Iz navedene Smjernice ne proizlaze niti se za obveznika stvaraju nove zabrane, već se istom u svrhu edukacije obveznika u pitanjima primjene odredbi ZSSI/21-a ukazuje na konkretnu zabranu koja je propisana predmetnom zakonskom odredbom.

Nadalje, iz odredbi ZSSI/21-a ne proizlazi mogućnost različite primjene odredbi ZSSI/21-a u odnosu na pojedinu kategoriju obveznika iz članka 3. istog Zakona, odnosno u pogledu obveznika koji nisu izabrani na javnu dužnost, već su imenovani putem javnog natječaja, stoga niti obveznik Ivan Plačko, povodom obnašanja dužnosti direktora trgovačkog društva Tehnološko-inovacijski centar Međimurje d.o.o., ne može uz plaću za obnašanje ove javne dužnosti primati i božićnicu, regres, dar za dijete i druge dodatne naknade za poslove obnašanja navedene javne dužnosti zabranjene člankom 7. točkom d) ZSSI/21-a.

Naime, obveznici ne mogu ostvarivati one naknade čiji je primitak zakonski zabranjen, neovisno o tome što na to imaju pravo temeljem odredbi općih akata trgovačkog društva, jer u tome dijelu podzakonski akti ne smiju biti suprotni zakonu.

Međutim, ako bi obveznik pored obavljanja poslova direktora kao zaposlenik trgovačkog društva povremeno 8 do 10 sati tjedno obavljao druge poslove koji ujedno ne bi bili dio opisa poslova direktora, kao što su operativni poslovi na pripremi i provedbi projekata za klijente, poslovi organizacije i vođenja edukacija, savjetovanja, promocije, a to bi bilo navedeno u njegovom ugovoru o radu, odnosno aneksu ugovora o radu, mogao bi temeljem njihova obavljanja primiti dodatne naknade, jer u tom slučaju iste ne bi bile primljene povodom obnašanja dužnosti direktora trgovačkog društva, slijedom čega se ne bi radilo o dodatnoj naknadi za poslove obnašanja javne dužnosti.

U odnosu na članstvo u Upravnom vijeću ustanove Razvojno-edukacijski centar za metalsku industriju - Metalska jezgra Čakovec, kojoj je jedini osnivač Međimurska županija, uvidom na internetsku stranicu Međimurske županije utvrđeno je da je donesena Odluka o popisu pravnih osoba od posebnog interesa za Međimursku županiju iz travnja 2022. („Službeni glasnik Međimurske županije“, broj 5/22.). Navedenom Odlukom je u smislu odredbe članka 18. ZSSI/21-a utvrđen popis pravnih osoba od posebnog interesa za Međimursku županiju, te je u članku 3. iste Odluke, u dijelu u kojem su popisane ustanove, pod točkom 15. navedeno „Razvojno-edukacijski centar za metalsku industriju - Metalska jezgra Čakovec“.

Utvrđivanje statusa pravne osobe od posebnog interesa pretpostavka je za iznimnu dopuštenost članstva u upravnim vijeća do dviju ustanove istodobno s obnašanjem javne dužnosti, sukladno članku 18. stavku 2. ZSSI/21-a, kojom se derogira zabrana iz članka 18. stavka 1. istog Zakona.

Stoga Ivan Plačko, direktor trgovačkog društva Tehnološko-inovacijski centar Međimurje d.o.o., može za vrijeme obnašanja navedene dužnosti biti član Upravnog vijeća ustanove Razvojno-edukacijski centar za metalsku industriju - Metalska jezgra Čakovec, ukoliko već nije član upravnog vijeća druge dvije ustanove od posebnog interesa, ali bez prava na naknadu u ovoj ulozi, osim prava na naknadu putnih i drugih opravdanih troškova.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Ivan Plačko, elektronička dostava
2. Objava na internetskoj stranici Povjerenstva
3. Pismohrana